**I praktik på SØNDAG**

**Ugebladet SØNDAG**SØNDAG er Danmarks største ugeblad for kvinder. Hvert blad indeholder et bredt tilbud af artikler, mad-, mode-, bolig-, have-, rejse- og skønhedsstof, brevkasser og krydsord. Bladet har eksisteret under forskellige navne siden 1921, men er mere moderne end nogensinde. Vi lægger vægt på at lave et velskrevet, velresearchet og velredigeret blad hver uge med respekt for både kilder og læsere.

**Målgruppen**SØNDAGs målgruppe er kvinder 40+, og alle kilder i bladet er ligeledes kvinder over 40. Vores læsere er spredt geografisk over hele landet, og vi forsøger så vidt muligt at spejle det i vores valg af kilder.

**Praktikvarighed**Du kan være praktikant på SØNDAG i 12 eller 18 måneder. Normalt ansætter vi kun for 12 måneder til Store Matchdag, og så er der mulighed for forlængelse til 18 måneder, hvis både du og vi er tilfredse med samarbejdet.

**Arbejdsopgaver**I løbet af praktikopholdet skal du primært arbejde med portrætartikler og casebårne temaer. Her står du for den journalistiske del, men skal samtidig tænke i billeder og briefe den fotograf, du har med på opgave. Undervejs vil du også lære, hvordan du udvikler relevante ideer, men især i begyndelsen vil vi også komme med forslag til dig.

Praktikanterne står for nogle af bladets faste sider, og på den måde sikrer vi os, at din byline kommer i hvert eneste blad, vi sender på gaden, og at du får nogle faste ugentlige deadlines.

**Webartikler**Sideløbende med dine artikler skal du levere stof til vores hjemmeside og Facebook-side. I begyndelsen af dit praktikophold vil du komme til at sidde en måned i vores webafdeling, så du får arbejdet med web helt ind under huden.

**Redigering**Efter et halvt år hos os vil du i en måned blive en del af redaktionssekretariatet, der redigerer journalisternes artikler og det forskellige fagstof. På den måde får du en føling med hele bladet og vil komme til at arbejde med alt fra modeserier, boligtips, artikler og rejsestof.

**Opholdet bliver tilpasset dig**Bliver du særligt interesseret i arbejdet med web eller redigering, er der rig mulighed for at tilpasse resten af dit praktikforløb, så du kommer til at lave mest muligt af det, der interesserer dig. Det samme gælder, hvis du har en særlig interesse for eksempelvis mad, mode, bolig eller bøger.

**Vejledning**Der er to praktikantvejledere til de to praktikanter, en social og en faglig. Det betyder, at hver eneste af dine artikler vil blive grundigt gennemgået og diskuteret, inden de kommer i bladet. Hos os er der god tid til at gå i dybden med de små deltaljer, og vi bringer aldrig en artikel, før vi føler, den er helt færdig.

Desuden inviteres du hver tredje måned til et praktikantmøde med dine vejledere, hvor vi taler om, hvordan det går, og i hvilken retning, du gerne vil dreje dit praktikforløb.

**Andre praktikanter i Aller**Der er to praktikanter på SØNDAG ad gangen, og i alt er der ni praktikanter i Aller. Alle praktikanterne holder regelmæssige møder, og der er rig mulighed for at møde hinanden over frokosten eller på den årlige studietur, praktikanterne selv arrangerer. Desuden er vi medlem af praktikantalliancen, der arrangerer forskellige faglige arrangementer for praktikanter på de mindre, københavnske praktiksteder.

*SØNDAG*

*Havneholmen 33*

*1561 København V*

*Tlf.: 72 34 20 00*